CELEX: 62019TN0043
Language: el
Date: 2019-01-24 00:00:00
Title: Υπόθεση T-43/19: Προσφυγή-αγωγή της 24ης Ιανουαρίου 2019 — WV κατά ΕΥΕΔ

18.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/52
            
         
      Προσφυγή-αγωγή της 24ης Ιανουαρίου 2019 — WV κατά ΕΥΕΔ
      (Υπόθεση T-43/19)
      (2019/C 103/68)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: WV (εκπρόσωπος: É. Boigelot, δικηγόρος)
      
         Καθής-εναγομένη: Ευρωπαϊκή Υπηρεσία Εξωτερικής Δράσης
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της 28ης Μαρτίου 2018 με την οποία η Αρμόδια για τους Διορισμούς Αρχή απέρριψε το αίτημα περί αποζημιώσεως, καθώς και, εφόσον παρίσταται ανάγκη, την απόφαση περί απορρίψεως της από 26 Ιουνίου 2018 διοικητικής ενστάσεως, η οποία εκδόθηκε στις 26 Οκτωβρίου 2018·
               
            
                  —
               
               
                  κατά συνέπεια, δεχόμενο το αίτημα περί αποζημιώσεως όπως υποβλήθηκε από την προσφεύγουσα-ενάγουσα δυνάμει του άρθρου 90, παράγραφος 1, του ΚΥΚ και όπως εξετέθη στο υπόμνημα της 29ης Νοεμβρίου 2017, να αναγνωρίσει και να επιδικάσει στην προσφεύγουσα-ενάγουσα την εκ μέρους της ΕΥΕΔ καταβολή αποζημιώσεως, υπολογιζομένης, με την επιφύλαξη προσαυξήσεως κατά τη διάρκεια της δίκης, στο ποσό των 690 000 ευρώ, καθοριζόμενο την 31η Ιανουαρίου 2019 κατά ορθή και δίκαιη κρίση προς αποκατάσταση της υλικής ζημίας, ικανοποίηση της ηθικής βλάβης και λόγω προσβολής της φήμης και λόγω επαγγελματικής ζημίας, και υπό την επιφύλαξη προσαυξήσεων κατά τη διάρκεια της δίκης και του ενδεχομένου να αξιωθεί αποζημίωση λόγω απώλειας μελλοντικών εισοδημάτων, λόγω πιθανής αποχωρήσεως από τα θεσμικά όργανα·
               
            
                  —
               
               
                  να καταδικάσει την καθής-εναγομένη στο σύνολο των δικαστικών εξόδων, σύμφωνα με το άρθρο 134 του Κανονισμού Διαδικασίας του Γενικού Δικαστηρίου της Ευρωπαϊκής Ένωσης.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει έναν μόνο λόγο, με τον οποίο προβάλλεται παράβαση, μεταξύ άλλων, των άρθρων 12, 12α, 22β, 24, 25 και 26 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης (στο εξής: ΚΥΚ), του άρθρου 1 και 2 του παραρτήματος IX του ΚΥΚ, και του κανονισμού (ΕΚ) 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ 2001, L 8, σ. 1).
      Η προσφεύγουσα-ενάγουσα προβάλλει επίσης, αφενός, με τον λόγο αυτό, παράβαση, μεταξύ άλλων, των άρθρων 41, 47 και 52 του Χάρτη των Θεμελιωδών Δικαιωμάτων της Ευρωπαϊκής Ένωσης, παράβαση της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών, προσβολή των δικαιωμάτων άμυνας, παραβίαση της αρχής της κατ’ αντιπαράθεση διαδικασίας και παράβαση του άρθρου 296 ΣΛΕΕ.
      Αφετέρου, φρονεί ότι η διοίκηση υπέπεσε επίσης σε κατάχρηση δικαιώματος και καταστρατήγηση διαδικασίας, εκτός της πρόδηλης παραβιάσεως της αρχής της δικαιολογημένης εμπιστοσύνης και της ισότητας των όπλων. Η προσφεύγουσα-ενάγουσα φρονεί ότι η προσβαλλόμενη απόφαση ενέχει παραβίαση της αρχής βάσει της οποίας επιβάλλεται στη διοίκηση η υποχρέωση να εκδίδει απόφαση μόνον βάσει σκεπτικού παραδεκτού εκ του νόμου, δηλαδή σχετικού με την υπόθεση και μη ενέχοντος (άπαξ ή σε πλείονες περιπτώσεις) πρόδηλη πλάνη εκτιμήσεως, πλάνη περί το δίκαιο ή περί τα πραγματικά περιστατικά, καθώς και παραβίαση των αρχών της αναλογικότητας, του καθήκοντος αρωγής και μέριμνας, της εύλογης προθεσμίας και της αρχής της χρηστής διοικήσεως.
      Κατά την προσφεύγουσα-ενάγουσα, η προσβαλλόμενη απόφαση στηρίζεται ως εκ τούτου σε μεροληπτική, προκατειλημμένη και εξεζητημένη εκτίμηση των πραγματικών περιστατικών και των εφαρμοστέων κανόνων δικαίου.
      Η προσφεύγουσα-ενάγουσα υποστηρίζει, κατ’ ουσίαν, ότι υφίσταται αδιαμφισβήτητα αιτιώδης συνάφεια μεταξύ των πταισμάτων της ΑΔΑ και των ζημιών που υπέστη η προσφεύγουσα-ενάγουσα, δεδομένου ότι η υπαίτια συμπεριφορά αυτή προσέβαλε σοβαρά την επαγγελματική, ηθική και οικονομική ακεραιότητα της προσφεύγουσας-ενάγουσας. Συγκεκριμένα, τα πταίσματα στα οποία υπέπεσε η ΑΔΑ αμαύρωσαν, ενδεχομένως δε και εξαφάνισαν, τη φήμη της προσφεύγουσας-ενάγουσας έναντι των εσωτερικών και εξωτερικών συνομιλητών της, της προκάλεσαν δε πράγματι απώλεια ευκαιρίας επαγγελματικής εξελίξεως, περιάγοντάς την, κατά συνέπεια, σε θέση αδυναμίας, στην οποία οφείλεται άγχος και/ή κατάσταση διαρκούς ανησυχίας και αβεβαιότητας για το μέλλον.